Nóg strenger waterbeperkings vir Kaapstad | Maroela Media
Die Stad Kaapstad het vanaf Saterdag nóg strenger waterbeperkings ingestel.
Die Stad het in 'n verklaring gesê vanaf 1 Julie word vlak 4b-beperkings ingestel om waterverbruik te beperk tot 500 miljoen liter gesamentlike waterverbruik per dag. "Dit is noodsaaklik aangesien damvlakke kritiek laag is en reserwes in die winter opgebou moet word in afwagting op die warm somermaande wat voorlê," lui die verklaring.
Die Stad het gesê dit beteken dat elke persoon per dag minder as 87 liter water sal moet verbruik.
Xanthea Limberg, burgemeesterskomiteelid vir informele nedersettings, water en energie, het gesê die somer sal na verwagting baie droog wees met onsekere reënval. "Ons vra elke verbruiker om minder as 87 liter water per dag te verbruik, of jy by die huis, by die skool, by die werk of elders is. Dit is belangrik om daarop te let dat hierdie teiken nie net vir huishoudelike gebruik is nie," het Limberg gesê.
"Die waterbeperkings is deel van ons proaktiewe droogtebestuur-ingrypings, tesame met die grootskaalse drukverminderingprogramme oor die hele Kaapstad om verbruik te verminder. Ander noodmaatreëls word tans ingestel."
Limberg het gesê daar is steeds baie huishoudings wat meer as 20 000 liter water per maand gebruik. "Ons het verbruiksvlakke gemonitor en verbruikers wat oortree, aangespreek. Ons sal ook waarskuwingsbriewe uitstuur waarin hulle gewaarsku word dat waterbeheertoestelle by huise met onregverdigbaar hoë verbruik geïnstalleer sal word om die waterverbruik tot 'n aanvaarbare vlak te verminder."
Die verbruiker word gestraf vir die stad Kaapstad se onbevoegdheid. Die probleem kom nie van gister af nie, so wat was daar gedoen omtrent die situasie?
Goed om te sien dat water 'verbruik' word en nie 'gebruik' word soos wat al voorheen gebeur het op MM. Iets wat opraak (klaar raak) word verbruik andersins gebruik ek my wasmasjien, motor, elektriese boor ens. Ek sien dat dit jolig gaan met water uit die Vaaldam met die oormatige natspuit van gras (ja, selfs gedurende die winter!) asook die opritte by huise in Vanderbijlpark en op Deneysville. Ek wens ek kon hierdie waterdiewe saamneem na die Brandberg en Naukluftberge in Namibië sodat julle kan leer die waarde van water. Daar was in die 1960's 'n waterjaar met die leuse:… Lees meer »
Het hulle al ooit gehoor van die verwantskap tussen prys en vraag? Ekonomie 101.
Maak die prys hoër en mense sal minder gebruik.
Paul, dit wat jy as slim kommentaar beskou word in my boek as negatief gemerk. Pryse wat styg, soos jy voorstel ter wille van waterbesparing, word nooit weer verlaag nie selfs as daar vloede sou wees. So, dit was 'n uiters negatiewe voorstel.
Water is en gaan 'n probleem wees vir 'n onbepaalde tyd in die Wes Kaap. Indien AL die inwoners nie saamwerk nie, GAAN ons sonder water sit. Baie mense weier om iets te doen want dis baie moeite om met net 87lt per persoon klaar te kom en hoekom moet ek myself verontrief as ander dit eerder kan doen? Almal wat wel probeer spaar is dit eens, jy waardeer water meer, dink oor jou verbruik en besef dinge moet verander. By die werk is dit nou 'n kompetisie om te sien wie kan die meeste spaar en ons wys mekaar… Lees meer »